Source: https://domov.sme.sk/c/20119125/specializovany-sud-udelil-trom-muzom-dlhorocne-tresty-pre-podvod.html
Timestamp: 2017-09-20 17:05:34+00:00

Document:
Špecializovaný súd udelil trom mužom dlhoročné tresty pre podvod - domov.sme.sk
Špecializovaný súd udelil trom mužom dlhoročné tresty pre podvod
Muži mali ako organizovaná skupina prepísať nehnuteľný majetok spoločnosti v hodnote viac ako 800-tisíc eur na inú osobu.
17. mar 2016 o 18:37 TASR
PEZINOK. Špecializovaný trestný súd (ŠTS) v Pezinku vo štvrtok odsúdil bývalého príslušníka francúzskej cudzineckej légie Jána T. a ďalších dvoch obžalovaných Mikuláša B. a Marcela M. k dlhoročným trestom odňatia slobody pre obzvlášť závažný zločin podvodu.
ŠTS naopak trio oslobodil spod obžaloby v prípade úkladnej vraždy v štádiu prípravy. Rozsudok nie je právoplatný.
Prepis majetku
Podľa rozsudku ŠTS by mal Ján T. stráviť za mrežami 13 rokov a 4 mesiace, obžalovaný Mikuláš B. 11 rokov a Marcel M. taktiež 11 rokov.
Podľa súdu trojica mužov mala ako organizovaná skupina prepísať nehnuteľný majetok spoločnosti v hodnote viac ako 800-tisíc eur na inú osobu. V tomto prípade mal súd bez akýchkoľvek pochybností preukázané, že sa skutok stal.
Prípravu vraždy nedokázali
Inak však súd posúdil ďalší bod obžaloby, podľa ktorého plánovali podnikateľku, ktorej firma pôvodne nehnuteľnosti vlastnila, aj zavraždiť.
"Nebolo dokázané, že sa stal skutok, pre ktorý sú obžalovaní stíhaní," uviedla predsedníčka senátu na margo skutku úkladnej vraždy v štádiu prípravy.
Súd v tomto prípade dospel k záveru, že obžaloba podložila vinu jediným dôkazom, a to výpoveďou obžalovaného Mikuláša B. pred vyšetrovateľom Policajného zboru. "Tento dôkaz zostal nepodporený ďalšími dôkazmi," poznamenala predsedníčka senátu. Súd sa pri rozhodovaní pri tomto skutku oprel o výpovede samotných obžalovaných, ktoré porovnával so získanými zvukovými záznamami a výpoveďami svedkov.

References: súd 
 súd 
 súd 
 súd 
 súd 

Súd 
 Súd